Κανονισμός (ΕΚ) αριθ. 544/2001 της Επιτροπής

της 20ής Μαρτίου 2001

για τον καθορισμό λεπτομερειών εφαρμογής του κανονισμού (ΕΚ) αριθ. 2200/96 του Συμβουλίου όσον αφορά την χρηματοδοτική ενίσχυση που προστίθεται στα επιχειρησιακά ταμεία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 48,

Εκτιμώντας τα ακόλουθα:

(1) Το άρθρο 15 παράγραφος 6 του κανονισμού (ΕΚ) αριθ. 2200/96 προβλέπει ότι μπορεί να επιτραπεί στα κράτη μέλη να καταβάλουν στις οργανώσεις παραγωγών εθνική χρηματοδοτική ενίσχυση που προστίθεται στο επιχειρησιακό ταμείο. Τα κράτη μέλη μπορούν να ζητήσουν τη μερική επιστροφή της πρόσθετης αυτής ενίσχυσης από την Κοινότητα.

(2) Ο τρόπος χρηματοδότησης της ενίσχυσης αυτής, που αναφέρεται στο άρθρο 52 του κανονισμού (ΕΚ) αριθ. 2200/96, τροποποιήθηκε, με ισχύ από την 1η Ιανουαρίου 2000, από τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(3). Η ενίσχυση αυτή πρέπει να θεωρείται στο μέλλον ως παρέμβαση που προορίζεται για τη σταθεροποίηση των γεωργικών αγορών κατά την έννοια του άρθρου 1 παράγραφος 2 στοιχείο β) του κανονισμού (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(4).

(3) Υπό τις συνθήκες αυτές, πρέπει να θεσπισθούν λεπτομερείς κανόνες για να προσαρμοστεί ο τρόπος χρηματοδότησης στη νέα κατάσταση. Οι εν λόγω διατάξεις πρέπει να αφορούν ιδίως τον καθορισμό του επιπέδου της διαθέσιμης κοινοτικής ενίσχυσης σε επίπεδο συγκρίσιμο με εκείνο της ενίσχυσης η οποία ήταν διαθέσιμη προηγουμένως στο πλαίσιο του κοινοτικού πλαισίου στήριξης.

(4) Επειδή η διάταξη του άρθρου 56 του κανονισμού (ΕΚ) αριθ. 1257/1999 άρχισε να εφαρμόζεται από την 1η Ιανουαρίου 2000, είναι ενδεδειγμένο να εφαρμόζονται οι διατάξεις του παρόντος κανονισμού ως προς τη συνδρομή που καταβάλλεται για τις ετήσιες περιόδους με έναρξη κατά την εν λόγω ημερομηνία.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρησης οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι δαπάνες που αναφέρονται στο άρθρο 15 παράγραφος 6 δεύτερο εδάφιο του κανονισμού (ΕΚ) αριθ. 2200/96 χρηματοδοτούνται από το ΕΓΤΠΕ, τμήμα Εγγυήσεων σε ποσοστό 50 % της χρηματοδοτικής ενίσχυσης που χορηγείται στην οργάνωση παραγωγών.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στην ενίσχυση που καταβάλλεται για τις ετήσιες περιόδους που αρχίζουν από την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαρτίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 328 της 23.12.2000, σ. 2.

(3) ΕΕ L 160 της 26.6.1999, σ. 80.

(4) ΕΕ L 160 της 26.6.1999, σ. 103.